এজবাস্টনে ভারতের সামনে পাকিস্তানের আত্মসমর্পণ দেখে আমি এতটুকু অবাক হইনি। এটা প্রত্যাশিতই ছিল। বরং স্বস্তি পেয়েছি প্রকৃতির রোষে বিরাট কোহলিদের জয়ের পথ অবরুদ্ধ হয়ে যায়নি বলে। বারবার বৃষ্টি বাদ সাধলেও ম্যাচটা শেষ করা গেল।
পাকিস্তান ক্রিকেটের অবস্থা দেখে খারাপই লাগছে। কী দল ছিল ওদের! চার বছর আগে জাতীয় দলের হয়ে আমি যে পাক দলের বিরুদ্ধে খেলেছি, সেখানেও শাহিদ আফ্রিদি, মিসবা-উল-হক, ইউনিস খান, উমর গুল, সঈদ আজমলের মতো এক ঝাঁক তারকা ছিল। ব্যাটিং হোক বা বোলিং— দারুণ ভারসাম্য ছিল। এখনকার দলের সঙ্গে সেই দলের কোনও তুলনাই চলে না। চ্যাম্পিয়ন্স ট্রফির পাকিস্তান দলের বেশিরভাগ ক্রিকেটারকে তো লোকে চেনেই না!
ভারত-পাকিস্তান ম্যাচ মানে তো শুধু ক্রিকেটীয় মহারণ নয়, মনস্তাত্ত্বিক যুদ্ধ। কেউ কাউকে এক ইঞ্চিও জায়গা ছাড়ে না। কিন্তু পাকিস্তানের বর্তমান দলে সেই স্নায়ুর চাপ সামলানোর মতো ক্রিকেটার কোথায়? এজবাস্টনে কিছুটা মহম্মদ আমির ছাড়া আর কোনও পাক ক্রিকেটারকে দেখেই মনে হয়নি ভারতের বিরুদ্ধে সফল হওয়ার মতো বারুদটা রয়েছে বলে।
ভারতের জন্য অনেকগুলো ইতিবাচক বার্তা পাওয়া গেল প্রথম ম্যাচে। ব্যাটসম্যানরা প্রত্যেকে রান পেল। বোলাররা দারুণ বোলিং করল। একটা ক্যাচ ফেলা ছাড়া ফিল্ডিংও খুব ভাল হল। আইপিএলে ভাল খেলার সুফল পাচ্ছে ভারতীয় ক্রিকেটারেরা। টিম ম্যানেজমেন্ট সবচেয়ে বেশি স্বস্তি পাবে বিরাট কোহলি ও যুবরাজ সিংহ প্রথম ম্যাচেই রান পেয়ে যাওয়ায়। বিরাটকে নিয়ে অনেক কথা হচ্ছিল। ও কিন্তু সব সমালোচনার জবাব ব্যাট হাতেই দিয়ে দিল। সেই সঙ্গে যুবি দেখিয়ে দিল, বড় মঞ্চে জ্বলে ওঠার ক্ষমতাটা এখনও হারায়নি।
ভারত-পাক ম্যাচ মানেই বরাবর ধরে নেওয়া হতো ভারতীয় ব্যাটসম্যানদের সঙ্গে পাকিস্তানি বোলারদের লড়াই। সেই ছবিটাও বদলে গিয়েছে। ভারতীয় বোলাররা প্রত্যেকে যেভাবে বল করছে, তাতে ওরা এখন পাক বোলিং বিভাগের চেয়ে অনেক এগিয়ে। কোহলি ব্রিগেডকে পরিপূর্ণ দেখাচ্ছে বোলারদের দুরন্ত পারফরম্যান্সের জন্যই।
ভারতের আর একটা বড় প্রাপ্তি হার্দিক পাণ্ড্য। অনেকদিন পর কোনও পেসার-অলরাউন্ডারকে জাতীয় দলের হয়ে খেলতে দেখছি। এজবাস্টনে একেবারে শেষের দিকে ব্যাট করতে নেমে ৬ বলে ২০ রান, পরে বল হাতে দুই উইকেট। হার্দিক দেখিয়ে দিল, সুযোগ পেলে স্ফূলিঙ্গ থেকে দাবানল হয়ে উঠতে পারে।
যে দাপটের সঙ্গে চিরপ্রতিদ্বন্দ্বীদের হারাল ভারত, তাতে ওরাই ট্রফি জেতার ব্যাপারে ফেভারিট। গতবার ইংল্যান্ডের মাটিতেই ট্রফি জিতেছিল। যে ব্যাপারটা কোহলিদের মনোবল বাড়াবে। কোনও অঘটন না ঘটলে টুর্নামেন্টে এই ভারতকে কেউ হারাতে পারবে বলে মনে হয় না।